पटना : विश्व बैंक शिक्षा विभागक लेल अप्पन आर्थिक मदद बढ़ा देलक अछि। इ राशि आब 1600 करोड़क बदले 2250 करोड़ होएत। एकर खर्चा राज्यक स्कूलक शिक्षककेँ प्रशिक्षण देबाक लेल आधारभूत संरचना बनाबय पर कएल जाएत। विभागसं भेटल जनतबे विश्व बैंक इ पाइ चालू वित्तीय बरख 2013सं लऽ 2014 के बीच देत। एहि राशिमे राज्य सरकार केँ अपना दिससं 30 प्रतिशत पाइ लगाबय पड़त। विभागक आकलन अछि जे छात्रक संख्याक हिसाबे राज्यमे स्कूलक लेल 10 लाख शिक्षकक जरूरत होएत। हुनक क्षमता बढ़ेबा लेल सभ तरहक प्रशिक्षण संस्थामे लगातार सुधार करय पड़त। एहि राशिसं 60 प्राइमरी टीचर्स ट्रेनिंग कालेज, 6 बीएड कॉलेज (जाहिमे चारिटा कार्यरत), डायट, सीआरसी आदि केँ विकिसत कएल जाएत।
 देवघर : अंतरराष्ट्रीय मैथिली परिषदक तत्वावधानमे आयोजित दू दिवसीय मैथिली सम्मेलन रविकेँ मिथिला राज्यक मांग संग संपन्न भऽ गेल। एहि मौका पर सांगठनिक मजबूती पर जोर देल गेल, संगे सांस्कृतिक कार्यक्रम सेहो आयोजित भेल। देशक विभिन्न भाग आ नेपालसं आएल प्रतिनिधि अप्पन विचार रखलनि। परिषदक अध्यक्ष नगीना प्रसाद झा कहलन्हि जे मिथिला राज्य जरूरी नेपाल आ भारतमे जरुरी अछि। मिथिला बाल परिषदक संयोजक नारायण यादव, युवा मिथिलाक संयोजक किसलय कृष्ण, मिथिला कला मंचक कुमुद झा दीवान, मिथिला अक्षर प्रसारित सभाक संयोजक कल्प कवि उमेश कर्ण, मिथिला विद्यार्थी परिषदक संयोजक प्रो. केपी झा केँ बनाएल गेल। आयोजित गोष्ठीमे परिषदक अध्यक्ष कमलकांत झा कहलनि जे मैथिली शालीनताक भाषा अछि। एहि अवसर पर सेवानिवृत्त IG कपिलदेव सिंह, सुरेश प्रसाद सिंह श्वेताभ सेहो अप्पन विचार रखलनि। गोष्ठीक अध्यक्षता देवेंद्र झा केलनि। सम्मेलनक समापन सांस्कृतिक कार्यक्रमक संग भेल।
 नई दिल्ली : 24 नवम्बर 2013 रवि केँ दिनक 12 बजेसं भारतक राष्ट्रीय राजधानी दिल्लीक जंतर मंतर पर मैथिल यूथ परिषद्के तत्वावधानमे एकटा शांतिपूर्ण प्रदर्शनक आयोजन कएल जा रहल अछि। मां सीता केँ विदेशी कहनिहार श्री हरीश रावत (केन्द्रीय मंत्री) समस्त हिंदू समाजक आस्था आ विश्वास केँ ठेस पहुंचेलनि। मां सीताक का जन्म सीतामढ़ी, मिथिला, भारतमे भेल छल जेकर वर्णन सभ पौराणिक कथा, धर्मग्रन्थमे वर्णित अछि। जौँ केन्द्रीय मंत्री केँ अप्पन देशक धर्म आ इतिहासक बारेमे जानकारी नहि अछि तऽ इ शर्मनाक गप्प अछि। जौँ हरीश रावत हिंदू समाजसं सार्वजनिक रूपे माफ़ी नहि मंगैत छथि तऽ एकर परिणाम राष्ट्रव्यापी आन्दोलनक रूपे उभरि कऽ सोझां आएत। एकरा संगे मिथिला राज्य निर्माण सेना सेहो हरीश रावतक एहि बयानक निंदा करैत 24 नवम्बरकेँ दिनक 2 बजे कॉफ़ी हाउस, कनाट प्लेससं हरीश रावतक घर धरि मार्च करत आ हरीश रावत केर घरक सोझां हरीश रावतक पुतला दहन करैत अपन विरोध दर्ज करत।
 दरभंगा : मिथिला लोक उत्सव 1-2 दिसंबर केँ डा. नागेंद्र झा स्टेडियममे आयोजित होएत। एहि संबंधमे DM कुमार रवि केर अध्यक्षतामे बैसार भेल जाहिमे मिथिलाक सभ्यता, संस्कृति आ रीति रिवाज पर जोर देबाक निर्णय लेल गेल। मिथिलाक गरिमाक अनुरूप कार्यक्रमक प्रस्तुति होए, मैथिली लोकगीत आ लोक नृत्यक समावेश होए। DM निर्देश दैत कहला जे स्थानीय कलाकारक चयन कऽ कार्यक्रममे जोड़ि। जट जटीन, सामा चकेवा, आल्हा उदल, झरनी लोक गाथाक प्रस्तुति पर जोर होए। मिथिला लोक उत्सवमे चर्चित स्थानीय कलाकार संगे प्रसिद्ध पार्श्व गायक जावेद अली, अपूर्वा साह, नेहा चौहान, रिनी चन्द्रा संगे बहुतो कलाकार शामिल हेता।
 बताबी जे पछिला बरख बेसी बाहरी कलाकारक ऐबा पर संगे मिथिला लोक उत्सव पर मैथिलीकेँ उपेक्षित करबाक सन आरोप लागल छल जाहिमे हायाघाटक विधायक अमरनाथ गामी एहि तरहक मिथिला विरोधी लोक उत्सवक विरोधी छलथि।
 बताबी जे पछिला बरख बेसी बाहरी कलाकारक ऐबा पर संगे मिथिला लोक उत्सव पर मैथिलीकेँ उपेक्षित करबाक सन आरोप लागल छल जाहिमे हायाघाटक विधायक अमरनाथ गामी एहि तरहक मिथिला विरोधी लोक उत्सवक विरोधी छलथि।
 मधेपुरा : मधेपुरा सांसद शरद यादव केँ भारतक राष्ट्रपति प्रणब मुखर्जी द्वारा 9 दिसंबर केँ संसद भवनक सेंट्रल हॉलमे बरख 2012 केर सर्वश्रेष्ठ सांसदक पुरस्कार। लोकसभाक महासचिव एस. बालशेखर श्री यादव केँ एहि लेल चिट्ठी पठा कऽ कहलनि जे भारतीय संसदीय समूह बरख 2012 केर सर्वश्रेष्ठ सांसदक रूपमे अहांकेँ पुरस्कृत करत। प्रधानमंत्री आ लोकसभा अध्यक्षक उपस्थितिमे राष्ट्रपति द्वारा इ सम्मान हिनका देल जाएत। एतय भूपेन्द्र ना. मंडल विश्वविद्यालय, दू गोट NH , क्षेत्रमे पुलक पैघ श्रृंखला आदिक संग एतय मेडिकल आ इंजीनियरिंग कालेजक घोषणा आदिक कारणे हिनक लोकप्रियता बढ़ल अछि। शरद यादव केँ सर्वेश्रेष्ठ सांसदक सम्मान भेटभासं मधेपुरावासीमे खुशी देखल जा सकैत अछि।
 खगड़ियाः मिथिला राज्य निर्माण मांग लऽ अखिल भारतीय मिथिला पार्टी द्वारा निकालल गेल मिथिला क्रांति मंगलदिन शहर घूमल। रथ पर सवार नेता शहरक राजेन्द्र चौक, बलुआही आदि ठाम पर नुक्क्ड़ सभा केँ संबोधित केलनि। अखिल भारतीय मिथिला पार्टीक राष्ट्रीय महासचिव रत्नेश्वर झा मौका कहलनि जे मिथिलाक इतिहास गौरवशाली रहल अछि मुदा अखन पिछड़ापनक दंश झेलि रहल अछि। ब्रिटिश जमानामे मिथिलामे रैयाम, सकरी, लोहट, रीग संगे कतेको चीनी मिल चलैत छल। एतय कुशियार बेचि किसान खुशहाल छल। आइ सभ चीनी मिल बंद अछि। कोनो नव उद्योग नहि अछि। केन्द्र आ राज्य सरकारक ध्यान एहि दिस नहि जा रहल अछि, ऐनामे एतुक्का गरीबी कोना दूर होएत! दुनियाक लोक मनैत अछि जे छोटे राज्यमे विकास फाजिल होइत अछि। ओ कहलनि जे स्वास्थ्य, शिक्षा,, बिजली उत्पादन आ खपतमे विकासक मापदंड पर मिथिला अंतिम स्थान पर अछि। मौका पर अभामिप केर सैकड़ो कार्यकर्ता उपस्थित छलथि। शहर घूमलाक बाद क्रांति रथ नवगछिया लेल बिदा भऽ गेल।
 दरभंगा : पांच दिसंबरक दिन पृथक मिथिला राज्यक गठनक मांगक दृष्टिसं महत्वपूर्ण रहत। पांच दिसंबरक दिन जतय संसदक भीतर दरभंगाक सांसद कीर्ति आजादक निजी बिल पर मिथिला राज्य पर बहस करौता संगे संसदक बाहरक मिथिला राज्य लेल प्रदर्शन सेहो प्रदर्शन होएत। इ जनतब विद्यापति सेवा संस्थानक महासचिव बैद्यनाथ चौधरी बैजू देलनि। ओ साफ शब्दमे कहलनि जे मिथिला केँ क्रेंद्र सरकार आ राज्य सरकार लगातार ठकलक अछि, मिथिलाक आर्थिक, औद्योगिक, वाणिज्यिक आजादी लेल पृथक मिथिला राज्य नितांत जरुरी अछि।
 पटनाः चेतना समिति द्वारा अभियंता सेवा संघक प्रांगणमे चलि रहल 60म त्रिदिवसीय विद्यापति स्मृति पर्व समारोहक दोसर दिन शनिकेँ मिथिलाक संस्कृति आ एकर परंपरामे लोक डूबल रहला। पूर्ण परिसर लोक संस्कृतिक छटा बिखेरैत लागल। मिथिला पेंटिंग, सिक्की कला, लोक चित्रकला आदिक प्रदर्शनीसं वातावरण मिथिलाक रंगमे रंगल देखाएल। प्रो महेंद्र नारायण कर्ण मैथिली लोक साहित्य आ लोक संस्कृति विषय पर व्याख्यान देलनि। ओ कहलनि जे मिथिला संस्कृति भारतक विरासत अछि, एहिमे मानव विकासक इतिहास नुकाएल अछि। एकरा जनबाक लेल संस्कृति केँ जनबाक जरूरत अछि मुदा बाजारीकरणक वर्चस्व युवा केँ संस्कृतिसं दूर कऽ रहल अछि। एकरा लुप्त होएबासं बचाबय पड़त। साहित्यकार अशोक कहलनि जे लोक साहित्यमे वंचित समुदायक उत्थानक गप्प कहल गेल अछि। सल्हेश आ दीना भद्रीक गाथाकेँ दबल पात्रक नायक बनेबाक काज मिथिला लोक साहित्यक देन अछि। नार्गाजुनक कविता देलक दिशा : भागलपुरक डॉ केष्कर चौधरी कहलनि जे मैथिली कवि नार्गाजुनक कविता 'अन्न नै छै, वस्त्र नै छै ,कैंचा नै छै, कौड़ी नै छै, गरीबक नेना कोना, पढ़तक रे, उठत कवि तों दहक ललकारा गिरी शिखर पर पथिक दल चढ़तैक रे आ बूढ़ वर कविताक मादे महिलाक वेदना गरीबक उत्थानमे दिशा देलनि। प्रो हेतुकर झा कहलनि जे मखान, माछ, तिलकोर, चूड़ा-दही सन स्वादिष्ट भोजनक थारी मिथिलाक पहचान अछि। मौका पर संयोजक डॉ रमानंद झा रमण, पंकज कुमार, सचिव डॉ अरुणा चौधरी, उमेश मिश्र लगाइत ढ़ेरो मैथिली प्रेमी उपस्थित छलथि।
 मुजफ्फरपुर : बिहारक मुख्यमंत्री नीतीश कुमार आइ कहलनि जे हुनक सरकार राज्यकेँ ऊर्जा क्षेत्रमे आत्मनिर्भर बनेबाक लेल कृतसंकल्प अछि आ जौँ बरख 2015 धरि सभ घरमे बिजली नहि पहुंचेत तऽ हम वोट मंगबा लेल नहि आएब। नीतीश कुमार कांटी बिजली उत्पादन निगम लिमिटेडक मुजफ्फरपुर थर्मल पावर स्टेशनक पहिल चरणक 110 मेगावाटक पहिल इकाईक आधुनिकीकरणक लोकार्पण करबाक बाद कार्यक्रमकेँ संबोधित करैत कहला जे इकाइक बाद संयंत्रमे 195-195 मेगावाट क्षमताक 2 गोट नव इकाईयसं अगिला बरख उत्पादन शुरू होएबाक पूर्ण संभावना अछि। ओ कहलनि जे कांटी संयंत्रक आधुनिकीकरण कएल जा रहल अछि आ आबय वला समयमे 500 मेगावाटक अतिरिक्त क्षमताक नव इकाईक स्थापना कएल जाएत।
 वैशाली : वैशाली जिलाक जनदाहा प्रखंडक थानपुर गाममे बीतल काल्हि अंर्तराष्ट्रीय मैथिली परिषद द्वारा विद्यापति स्मृति पर्व मनाओल गेल। जय जय भैरविसं कार्यक्रमक शुरुआत भेल, जेकरा बाद स्वागत भाषण सतीश चंद्र मिश्रा केलनि। कार्यक्रमक अध्य्क्षता मनोज कुमार यादव केलनि। मुख्य अतिथिक रुपे परिषदक प्रमुख धनाकर ठाकुर कहलनि जे मिथिला राज्यमे वैशालीक स्थिति महत्वपूर्ण रहत। एतय पवन कुमार केँ अंर्तराष्ट्रीय मैथिली परिषद वैशालीक जिला संयोजक बनाएल गेल।
 Powered by Blogger. 